SANParke veroordeel xenofobieDie bekende amfiteater binne die Maloti Drakensberg-oorgrenspark tussen Suid-Afrika en Lesotho SANParke het Dinsdag gesê hy veroordeel ten sterkste die onlangse vlaag xenofobiese aanvalle in verskeie dele van die land. “Hierdie aanvalle is teenstrydig met alles in die stryd om vryheid en ondermyn maatskaplike kohesie in die land en ons internasionale reputasie,” het Paul Daphne, woordvoerder van SANParke, in ŉ verklaring gesê. “ŉ Groot deel van ons gaste aan nasionale parke is internasionale besoekers en dit wil voorkom of ons ŉ boodskap uitstuur dat uitlanders nie welkom is in ons land nie.” Dit is kommerwekkend om kennis te neem dat ŉ aantal besprekings van buurlande reeds gekanselleer is. “Ons is baie besorg oor hierdie voorvalle, aangesien dit jare se suksesvolle werk ongedaan kan maak in oorgrensverhoudings in die navorsing, toerisme, kulturele erfenis, wetenskap en bewaringsfunksies.” Fundisile Mketeni, uitvoerende hoof van SANParke, het gesê oorgrensparke word gefasiliteer ter ondersteuning om gedeelde kulture weer te verbind, wat verdeel is deur eeuelange konflik en kolonialisme. “Ons werk onverpoosd om ŉ visie te skep van enorme bewaringsgebiede dwarsoor nasionale grense. Die oorgrensparke gaan nie net oor bewaring nie, maar ook om brûe te bou binne die suidelike Afrikaanse samelewing en om kunsmatige grense af te breek wat deur ons koloniale geskiedenis geskep is. Ons is bevrees dat die huidige vlaag van aanvalle op ons mede-Afrikaners hierdie goeie werk sal ondermyn,” het hy verduidelik. Volgens hom het SANParke ŉ goeie verhouding met lande soos onder andere Zimbabwe, Mosambiek, Lesotho, Swaziland, Namibië, Botswana, Tanzanië en Kenia. SANParke is deel van ŉ aantal oorgrensparke, insluitend |Ai-|Ais/Richtersveld-oorgrenspark aangrensend met Namibië, Kgalagadi-oorgrenspark met Botswana en Namibië, Maloti Drakensberg-oorgrenspark met Lesotho, Groot Limpopo-oorgrenspark met Mosambiek en Zimbabwe en die Groter Mapungubwe-oorgrenspark met Botswana en Zimbabwe. “Daarom doen ons ŉ beroep op alle Suid-Afrikaners om na te dink oor die negatiewe impak wat hierdie aanvalle op ons menslikheid en ons stand binne die breër internasionale gemeenskap kan hê,” het Mketeni bygevoeg.